Arfon Haines Davies

Darlledwr o Gymro yw Arfon Haines Davies (ganwyd 26 Mehefin 1948). Cychwynnodd ei yrfa fel cyhoeddwr rhaglenni ar gyfer HTV Cymru (ITV Cymru erbyn hyn) yn y 1970au.

Bywyd cynnar ac addysg

Ganwyd Arfon yng Nghaernarfon yn fab i weinidog. Symudodd y teulu i Aberystwyth a mynychodd Ysgol Gymraeg Aberystwyth ac Ysgol Ramadeg Ardwyn. Symudodd eto i Dreffynnon a cwblhaodd ei addysg uwchradd yn Ysgol Glan Clwyd. Hyfforddodd yng Ngholeg y Drindod ac aeth i weithio fel athro ym Mrynffordd, sir y Fflint. Cafodd secondiad o’r ysgol i fynychu’r Central School of Speech and Drama yn Llundain ar yr amod y byddai’n dychwelyd i ddysgu wedyn.

Gyrfa

Cafodd swydd cyhoeddwr gyda HTV yn 1975 tra dal yn y coleg felly ni ddychwelodd i ddysgu. Roedd ei chwaer Catherine wedi gweld hysbyseb am y swydd mewn cylchgrawn Gymraeg ac wedi ei annog i wneud cais. Parhaodd yn y swydd am yr 18 mlynedd nesaf.

Yn ogystal, cyflwynodd amrywiaeth o sioeau teledu yn Saesneg ac yn Gymraeg. Yn yr 1980au cyflwynodd Sêr, Seren Dau, Jam a Telethon ITV ymysg eraill. Daeth Arfon yn un o wynebau mwyaf cyfarwydd ITV. Parhaodd i gyflwyno ar ITV Cymru, gan defnyddio archif helaeth y sianel, mewn rhaglenni fel Remember a Never To Be Forgotten.

Ar S4C, cyflwynodd rhaglenni fel Pacio, Pen-blwydd Hapus a cymerodd ran mewn cyfres o Y Briodas Fawr. Yn 2000, cyflwynodd y gyfres Cledrau Coll yn edrych ar hanes rhai o reilffyrdd Cymru.

Mae hefyd yn westeiwr ac yn arwerthwr sy'n arbennigo mewn gwaith celf.

Anrhydeddau
Fe'i anrhydeddwyd gan Orsedd y Beirdd yn Eisteddfod Genedlaethol Cymru Sir Gâr 2014 am ei gyfraniad i iaith a diwylliant Cymru.

Bywyd personol
Mae'n briod ac Angela ac mae ganddynt ferch, Catrin.

 Cyfeiriadau 

 Dolenni allanol 
 HTV Cymru - Cau lawr am y noson, Dydd Nadolig 1986

Categori:Genedigaethau 1948
Categori:Cyflwynwyr teledu o Gymru
Categori:Pobl o Gaernarfon
Categori:Pobl o Aberystwyth